Igihugu cy'Ubuhindi cyemereye u Rwanda kuruha inguzanyo ya miriyoni 200 z'amadolari
Igihugu  cy'Ubuhindi  cyemereye  U Rwanda  inguzanyo  ya  miliyoni  200  z'amadolari  ya Amerika yo  kurufasha  mu  bikorwa  remezo  n'urwego  rw'ubuhinzi.
Narendra Modi yimishiye kwakirwa mu Rwanda na Perezida Paul Kagame

Ministri  w'intebe  w'Ubuhindi  Narendra  Modi  wari  uherekejwe  n'abashoramari  babarirwa mu  ijana  yageze  i Kigali  kuri  uyu  wa mbere  ku  mugoroba.

Nyuma  yo  kwakirwa  ku  kibuga  cy'indege, Narendra   Modi  yahise  yinjira  mu  biganiro  byamuhuje  n'umukuru  w'u Rwanda  Paul  Kagame  mu  biro  by'umukuru  w'igihugu.

Ibi  biganiro  byashojwe  n'isinywa  ry'amasezerano  7, muri  yo  harimo  amasezerano  y'ubufatanye  mu  bya gisirikare.

Gusa  nta  gisobanuro  cyatanzwe  kuri  ubu  bufatanye  bwitezwe  hagati  y'ibisirikare  by'ibihugu  byombi.

Inguzanyo ya miriyoni $200

Hasinywe  kandi  n'amasezerano  arebana  n'ibikorwa  remezo  aho  Ubundindi  bwemeye  gutanga  inguzanyo  ya  Miliyoni  200  z'Amadolari  y'America azafasha  kwagura  ibyanya  byahariwe  inganda.

Aho ni  mu  nkengero  z'umujyi  wa  Kigali, mu  gace  ka Rwamagana  ndetse  n'aka  Bugesera  turi  mu  ntara  y'uburasirazuba.

Nyuma yo kwakirwa ku kibuga cy'indege, Narendra Modi yahise yinjira mu biganiro byamuhuje n'umukuru w'u Rwanda Paul Kagame

Igice kindi  cy'iyi  nguzanyo  ngo  kizashorwa  mu  buhinzi  mu  rwego  rwo  kuhira  imyaka .

Muri  uru  ruzinduko, Ministri  w'intebe  w'Ubuhindi  yasuye  akarere  k'u Bugesera  aho  yatanze  impano  y'inka  200  ku  baturage  b'umurenge  wa   Rweru. 

Narendra  Modi  yavuze  ko  iyi  ari  inkunga  kuri  Gahunda  ya  Girinka  igamije  koroza  abaturage  b'abakene.

Uyu  muyobozi  yahuye  kandi  n'Abahindi  baba  mu  Rwanda, mu  gihugu  hakaba habarurwa  Abahindi  bagera  mu  bihumbi  bitatu.

Ibikorwa by'Abahindi mu Rwanda

Bari  cyane  mu  bikorwa  by'ubucuruzi  buciriritse n'abandi    bakora  mu nganda  ebyiri zikomeye  zikora  imyenda  n'ibikoresho  by'isuku   zashinzwe  n'Abahindi.

Abahindi  kandi  bagaragara  mu  rwego  rw'uburezi, uretse  abigisha  muri  Kaminuza  zitandukanye  z'U Rwanda, hari  na  Kaminuza  ya  Mahatma  Ghandi  yo  mu  Buhindi  na  yo  imaze  iminsi  ifunguye  imiryango  mu  Rwanda  ikoresha  cyane  abarimu  b'Abahindi.

Uyu muyobozi yahuye kandi n'Abahindi baba mu Rwanda, mu gihugu hakaba habarurwa Abahindi bagera mu bihumbi bitatu

Mu  rwego  rw'ubuzima, mu  Rwanda  hari  inzobere  zitandukanye  zikora  mu  bitaro  bya Leta  cyangwa  mu mavuriro  yigenga.

Mu  mujyi  wa Kigali  kandi  hari ibitaro  bikomeye  byazobereye  mu  buvuzi  bw'amaso  byafunguwe  n'Abahindi.

Uretse  amasezerano  atandukanye  yashyizweho  umukono, uruzinduko  rwa  Ministri  w'intebe  w'Ubuhindi  rusize  hemejwe  ifungurwa  ry'ibiro  bihagarariye  iki  gihugu  mu  Rwanda,  uretse  ko igihe  bizakingurira  cyo  kitamenyeshejwe.

